b'\n_START_ARTICLE_\nJosip Salomon Delmedigo\n_START_SECTION_\n\xc5\xbdivljenje in delo\n_START_PARAGRAPH_\nZ otoka Krete se je Delmedigo preselil v Padovo v Italijo. Tu je s petnajstimi leti za\xc4\x8del \xc5\xa1tudirati logiko, naravoslovje, metafiziko in bogoslovstvo. Nato se je posvetil medicini, matematiki in astronomiji. V astronomiji je bil Galilejev u\xc4\x8denec. Deloval je na Bli\xc5\xbenjem vzhodu in v raznih mestih po Evropi. Kamorkoli je potoval, se je pre\xc5\xbeivljal kot zdravnik ali kot u\xc4\x8ditelj. Njegovo edino znano delo je Palme (Elim), ki obravnava matematiko, naravoslovje in metafiziko. Ohranilo se je tudi nekaj njegovih pisem in esejev._NEWLINE_Posku\xc5\xa1al je skladno povezati versko u\xc4\x8denje z znanstvenimi rezultati. Do judovstva je bil kriti\xc4\x8den in je bil prista\xc5\xa1 skepticizma. Knjiga Palme je napisana v hebrej\xc5\xa1\xc4\x8dini. Njena oblika je povzeta po \xc5\xa1tevilu vodnjakov in palmovih dreves v Elimu na Sinajskem polotoku, kakor je podana v \xc4\x8detrti knjigi peteroknji\xc5\xbeja Knjiga o \xc5\xa1tevilih (ba-midbar \xd7\x91\xd7\x9e\xd7\x93\xd7\x91\xd7\xa8), xxxiii, 9. Ker je v Elimu dvanajst vodnjakov in 70 palmovih dreves, je Delmedigo razdelil svojo knjigo na dvanajst glavnih problemov in na sedemdeset manj\xc5\xa1ih. V knjigi je obravnaval probleme iz astronomije, fizike, matematike, medicine in glasbene teorije. S podro\xc4\x8dja glasbe je obravnaval fiziko glasbe, resonanco strune, intervale in njihova razmerja, konsonanco in disonanco.'